Ir-Regolament tal-Kummissjoni (KE) Nru 1232/2002
tad-9 ta' Lulju 2002
li jibdel l-Anness tar-Regolament tal-Kunsill (KEE) Nru 3677/90 li jistabilixxi miżuri li għandhom jittieħdu sabiex jiskoraġġixxu d-diverżjoni ta' ċerti sustanzi lejn il-manifattura illegali ta' drogi narkotiċi u sustanzi psikotropiċi u jemenda r-Regolament (KEE) Nru 3769/92
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3677/90 tat-13 ta' Diċembru 1990 li jistabilixxi miżuri li għandhom jittieħdu sabiex jiskoraġġixxu d-diverżjoni ta' ċerti sustanzi lejn il-manifattura illegali ta' drogi narkotiċi u sustanzi psikotropiċi [1], kif emendat bir-Regolament (KE) Nru 988/2002 [2], u partikolarment l-Artikolu 9a tiegħu,
Wara li kkunnsidrat ir-Regolament tal-Kummissjoni (KEE) Nru 3769/92 tal-21 ta' Diċembru 1992 li jimplimenta u jemenda r-Regolament tal-Kunsill (KEE) Nru 3677/90 li jistabbilixxi l-miżuri li għandhom jittieħdu sabiex jiskoraġġixxu d-diverżjoni ta' ċerti sustanzi għall-manifattura illeċita ta' drogi narkotiċi u sustanzi psikotropiċi [3], kif l-aħħar emendat bir-Regolament (KE) Nru 1251/2001 [4],
Billi:
(1) Huwa meħtieġ li jingħata effett għad-deċiżjoni meħudha mill-Kummissjoni tan-Nazzjonijiet Uniti dwar id-Drogi Narkotiċi f'Marzu 2001 biex iżżid l-anadridu aċetiku u l-permangenat tal-putassa mat-Tabella I ta' l-Anness tal-Konvenzjoni tan-Nazzjonijiet Uniti tal-1988.
(2) Huwa meħtieġ li jkun emendat l-Anness tar-Regolament (KEE) Nru 3677/90 biex ikun konformi ma "din id-Deċiżjoni. L-emenda tista" ssir mill-Kummissjoni permezz ta' l-Artikolu 9a(e) tar-Regolament.
(3) Ir-Regolament (KEE) Nru 3769/92 għandu jkun emendat biex jittieħed kont tal-bidliet fir-Regolament (KEE) Nru 3677/90 li jisseparaw id-dispożizzjonijiet dwar l-awtorizzazzjoni ta' l-esportazzjoni minn dawk tan-notifika ta' qabel l-esportazzjoni għal sustanzi skedati kif elenkati fil-Kategorija 1 ta' l-Anness.
(4) Il-miżuri li hemm provediment dwarhom f'dan ir-Regolament huma konformi mal-opinjoni tal-Kumitat referut fl-Artikolu 10 tar-Regolament (KEE) Nru 3677/90,
ADOTTAT DAN ID-REGOLAMENT:
Artikolu 1
L-Anness tar-Regolament (KE) Nru 3677/90 huwa mibdul b'L-Anness 1 ta' dan ir-Regolament.
Artikolu 2
Ir-Regolament (KEE) Nru 3769/92 huwa emendat kif ġej:
1. L-Artikolu 2 hu mibdul bit-test li ġej:
"L-Artikolu 2
Ħtiġiet speċifiċi ta' l-esportazzjoni għal sustanzi skedati elenakti fil-Kategorija 2
Permezz ta' l-Artikolu 5(2) tar-Regolament bażiku, l-esportazzjoni tas-sustanzi skedati elenkati fil-Kategorija 2 huma suġġetti mutatis mutandis għad-dispożizzjonijiet ta' l-Artikoli 4 u 4a tar-Regolament bażiku kull meta dawn ikunu intiżi għal operatur stabbilit f'pajjiż li huwa elenkat fil-lista u pubblikat fil-Ġurnal Uffiċjali tal-Komunitajiet Ewropej, is-serje Ċ. Dawn il-listi għandhom ikunu regolarment aġġornati mill-Kummissjoni Ewropea.";
2. L-Artikolu 3 hu mibdul bit-test li ġej:
"L-Artikolu 3
Ħtiġiet speċifiċi ta' l-esportazzjoni għal sustanzi skedati elenakti fil-Kategorija 3
Mingħajr preġudizju għal ħtiġiet aktar speċifiċi li għandhom ikunu determinati fuq il-bażi ta' ftehim mall-pajjiżi konċernati, l-esportazzjoni ta' sustanzi skedati fil-Kategorija 3 huma suġġetti, permezz ta' l-Artikolu 5a(2) tar-Regolament bażiku, għad-dispożizzjonijiet ta' l-Artikolu 4 u 4a tar-Regolament bażiku kull meta jkunu intiżi għal operatur stabbilit f'pajjiż li huwa inkluż fil-lista pubblikata fil-Ġurnal Uffiċjali tal-Komunitajiet Ewropej, is-serje Ċ, u awtorizzazzjoni miftuħa individwali ma tistax tkun mogħtija permezz tal-paragrafu 3 ta' dak l-Artikolu. Dawn il-listi għandhom ikunu regolarment aġġornati mill-Kummissjoni Ewropea.";
3. L-Anness I huwa mibdul b'L-Anness 2 ta' dan ir-Regolament.
Artikolu 3
Dan ir-Regolament għandu jidħol fis-seħħ fl-20 ġurnata ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta' Lulju 2002.